送李子威致仕還鄉
作者：鄒浩
朝代：宋

paragraphs: 人間勳業如作詩，先生能詩端自知。
人間得喪如奕棋，先生能棋復何疑。
此身未免人間世，南北東西聊爾耳。
波濤風際湧丘山，不害江河爲止水。
今年青春草木青，只有白髪日日新。
先生一笑謝簪紱，歸作三吳高尚人。
三吳寒暄幾來去，童時閭井今猶故。
閭門親舊半成空，往往子孫無託處。
先生第宅瀕清流，負郭歲有千鍾收。
揮金買酒醉花月，一局一篇方外遊。
諸郎森森美且修，名聲相繼徹冕旒。
斑衣夙夕奉顔色，借問達官誰與儔。
他年再拜鄉人後，猶能敬爲先生壽。